b'\n_START_ARTICLE_\nPrasadam\n_START_SECTION_\nVloga hrane v yogi ljubezni\n_START_PARAGRAPH_\nGospod je v Bhagavad-giti na kratko opisal bhakti-yogo (yogo vdanosti in ljubezni) z besedami: \xc2\xbbVse, kar dela\xc5\xa1, vse, kar je\xc5\xa1, vse, kar daruje\xc5\xa1 ali daje\xc5\xa1 in vsa tvoja askeza naj bo daritev Meni.\xc2\xab (Bg. 9.27) Darovanje hrane Gospodu Krsni je torej sestavni del bhakti-yoge._NEWLINE_Gospod govori tudi, kak\xc5\xa1no hrano naj Mu darujemo: \xc2\xbb\xc4\x8ce Mi kdo z ljubeznijo in vdanostjo daruje list, cvet, sade\xc5\xbe ali vodo, sprejmem njegov dar.\xc2\xab (Bg. 9.26)_NEWLINE_Kri\xc5\xa1na ne omenja mesa, rib in jajc, zato Mu bhakta teh \xc5\xbeivil ne daruje. Bhakta iz ljubezni daruje Kri\xc5\xa1na samo naj\xc4\x8distej\xc5\xa1o, izbrano hrano, med katero zagotovo ne sodijo razpadajo\xc4\x8da trupla zaklanih \xc5\xbeivali in nerazviti pi\xc5\xa1\xc4\x8dan\xc4\x8dji zarodki._NEWLINE_Darovanje hrane Kri\xc5\xa1na je izraz bhaktove ljubezni do Kri\xc5\xa1na. Tudi ljudje v\xc4\x8dasih iz ljubezni in naklonjenosti drug drugemu pripravljajo hrano. Pri tem ni pomembna zgolj sama hrana, temve\xc4\x8d tudi ljubezen in vdanost, s katero jo \xc4\x8dlovek skuha. Darovanje hrane Gospodu Kri\xc5\xa1ni pove\xc4\x8da na\xc5\xa1o vdanost in ljubezen do Gospoda._NEWLINE_Ker je Kri\xc5\xa1na vsemogo\xc4\x8den in popolnoma duhoven, postane vsaka stvar, ki pride v stik z Njim, popolnoma \xc4\x8dista in duhovna. Kakor se \xc5\xbeelezo v ognju raz\xc5\xbeari in privzame vse lastnosti ognja, tako se materialna hrana, ki jo darujemo Krsni, poduhovi in postane prasadam, kar v sanskrtu pomeni\xc2\xa0\xc2\xbbGospodova milost\xc2\xab.\n_START_SECTION_\nPrasadam \xe2\x80\x94 popolnost vegetarijanske prehrane\n_START_PARAGRAPH_\nU\xc5\xbeivanje prasadama je eden bistvenih delov bhakti-yoge. Pri drugih vrstah yoge je treba \xc4\x8dute obvladovati umetno, bhakti-yogi pa jih obvlada tako, da jih zaposli z razli\xc4\x8dnimi duhovnimi dejavnostmi, ki jim dajejo zadovoljstvo. Z jezikom na primer oku\xc5\xa1a hrano, darovano Gospodu Kri\xc5\xa1ni. \xc4\x8cuti se tako o\xc4\x8distijo in spontano jih pritegne duhovno u\xc5\xbeivanje, ki je veliko ve\xc4\x8dje od vsakega materialnega u\xc5\xbeivanja._NEWLINE_V Vedah na ve\xc4\x8d mestih najdemo opise prasadama in njegovih u\xc4\x8dinkov. Gospod Caitanya je o njem dejal: \xc2\xbbVsi smo \xc5\xbee prej oku\xc5\xa1ali iste materialne jedi, vendar pa je ta hrana izjemnega okusa in nenavadnega vonja. Pokusite in zaznali boste razliko. \xc5\xbde sam vonj \xe2\x80\x94 da o okusu niti ne govorimo \xe2\x80\x94 zadovolji um, tako da pozabimo na vsa druga zadovoljstva. Krsnove duhovne ustnice so se torej nedvomno dotaknile teh sestavin in jih navdale z vsemi svojimi duhovnimi lastnostmi.\xc2\xab_NEWLINE_Popolnost vegetarijanstva je u\xc5\xbeivanje hrane, ki je bila darovana Kri\xc5\xa1ni. Vegetarijanci so tudi mnoge \xc5\xbeivali, na primer golobi in opice, zato postati vegetarijanec samo po sebi ni najve\xc4\x8dji dose\xc5\xbeek. Vede pravijo, da je smisel \xc5\xbeivljenja o\xc5\xbeiviti odnos du\xc5\xa1e z Bogom in taka prehrana \xe2\x80\x94 prasadam \xe2\x80\x94 nam bo pri tem v veliko pomo\xc4\x8d.\n_START_SECTION_\nPriprava prasadama\n_START_PARAGRAPH_\nVi\xc5\xa1jega smisla vegetarijanstva bi se morali zavedati \xc5\xbee pri nakupovanju hrane, ki jo bomo darovali Kri\xc5\xa1ni. V Bhagavad-giti Gospod Kri\xc5\xa1na pravi, da lahko hrano razvrstimo v tri skupine, ki odgovarjajo trem gunam materialne narave: vrlini, strasti in nevednosti. Mle\xc4\x8dni izdelki, \xc5\xbeito, sladkor, zelenjava, sadje in jedrca so hrana v guni vrline in jo lahko darujemo Kri\xc5\xa1ni. Hrane v gunah strasti in nevednosti ne moremo darovati Kri\xc5\xa1ni, saj Kri\xc5\xa1na v Giti pravi, da so take jedi vzrok nesre\xc4\x8de, trpljenja in bolezni ter da so neokusne, razkrajajo\xc4\x8de se in pokvarjene. Poleg mesa, rib in jajc so v ni\xc5\xbejih gunah materialne narave \xc5\xa1e \xc4\x8desen, \xc4\x8debula in gobe. Kri\xc5\xa1na teh stvari ne sprejme. Prava kava in pravi \xc4\x8daj sta opojni sredstvi, zato ju prav tako ne moremo darovati Krsni. Nadomestimo ju lahko z zeli\xc5\xa1\xc4\x8dnimi \xc4\x8daji._NEWLINE_Pri nakupovanju moramo vedeti, da so ekstrakti iz mesa, rib in jajc v\xc4\x8dasih dodani tudi drugim \xc5\xbeivilom, zato moramo pazljivo prebrati nalepke na izdelkih. \xc4\x8ce smo v dvomih, vpra\xc5\xa1ajmo prodajalca, po potrebi pa tudi proizvajalca dolo\xc4\x8denega izdelka. Nekatere vrste jogurta in kisle smetane vsebujejo na primer \xc5\xbeelatino, pripravljeno iz rogov, parkljev in kosti zaklanih \xc5\xbeivali. Prepri\xc4\x8dajte se, da kupljeni sir ni narejen z uporabo siri\xc5\xa1\xc4\x8da, saj le-to pridobivajo iz tele\xc4\x8djega \xc5\xbeelodca._NEWLINE_Izogibati bi se morali tudi hrani (\xc5\xa1e posebej \xc5\xbeitu), ki so jo pripravili materialisti. Po subtilnih zakonih narave ima kuharjeva zavest vpliv na hrano, in ko tako hrano zau\xc5\xbeijemo, se ta vpliv prenese na na\xc5\xa1o zavest. To lahko razumemo na primeru slikarja in njegove umetnine. Slika ni samo niz potez s \xc4\x8dopi\xc4\x8dem, temve\xc4\x8d tudi izraz umetnikovega umskega stanja, ki ga opazovalec slike vpije. \xc4\x8ce jemo hrano, ki so jo skuhali ljudje brez duhovne zavesti, nam bo to nedvomno one\xc4\x8distilo zavest._NEWLINE_Pri pripravi hrane je najpomembnej\xc5\xa1a \xc4\x8disto\xc4\x8da, kajti od \xc4\x8disto\xc4\x8de je le \xc5\xa1e korak do Boga. Krsni ne moremo darovati ne\xc4\x8distih stvari, zato mora biti kuhinjska delovna povr\xc5\xa1ina zelo \xc4\x8dista. Preden za\xc4\x8dnemo pripravljati hrano, si dobro umijmo roke. \xc4\x8ce je le mogo\xc4\x8de, uporabljajmo samo sve\xc5\xbee, naravne sestavine. Hrane med pripravljanjem ne oku\xc5\xa1ajmo. Kuhanje je del meditacije, saj ne kuhamo zase, temve\xc4\x8d v zadovoljstvo Vsevi\xc5\xa1njega Gospoda, ki naj skuhane jedi prvi okusi in u\xc5\xbeiva v njih. Ko je obrok pripravljen, ga darujemo Krsni. Kako darovati hrano_NEWLINE_Dobro je imeti poseben kro\xc5\xbenik in pribor, ki ga uporabljamo samo za darovanje hrane Krsni. Idealno je, \xc4\x8de je kro\xc5\xbenik nov in ga ni \xc5\xa1e nih\xc4\x8de uporabljal. Ko je hrana skuhana, jo na njem lepo aran\xc5\xbeiramo. Najenostavneje jo darujemo s preprosto molitvijo: \xc2\xbbDragi moj Gospod Kri\xc5\xa1na, prosim Te, sprejmi to hrano.\xc2\xab_NEWLINE_Vedeti moramo, da je pravi smisel darovanja hrane pokazati vdanost in hvale\xc5\xbenost Gospodu in da je sama hrana drugotnega pomena. \xc4\x8ce je ne darujemo z vdanostjo, je Krsna ne sprejme. Bog je popoln, zato ne potrebuje ni\xc4\x8desar. Darovanje hrane je izraz na\xc5\xa1e ljubezni in hvale\xc5\xbenosti. Po daritvi nekaj minut pojemo mantro Hare Kri\xc5\xa1na: Hare Krsna, Hare Krsna, Krsna Krsna, Hare Hare / Hare Rama, Hare Rama, Rama Rama, Hare Hare. Potem lahko hrano, ki je postala prasadam, postre\xc5\xbeemo._NEWLINE_Kdor se je resno posvetil bhakti-yogi, lahko daruje hrano po verodostojnem postopku iz Ved, katerega se dr\xc5\xbeijo tudi bhakte v Skupnosti za zavest Kri\xc5\xa1ne. Doma naredimo preprost oltar s slikami Gospoda Kri\xc5\xa1ne, Gospoda Caitanye in Srila Prabhupade. Pred oltar postavimo kro\xc5\xbenik s hrano, se priklonimo in trikrat izgovorimo vsako od naslednjih molitev:_NEWLINE_\xc2\xbbnama om visnu-padaya krsna-presthaya bhu-tale\xc2\xab_NEWLINE_\xc2\xbbsrimate bhaktivedanta svamin iti namine\xc2\xab_NEWLINE_\xc2\xbbnamas te sarasvate-deve gaura-vani-pracarine\xc2\xab \xc2\xbb nirvisesa-sunyavadi-pascatya-desa-tarine\xc2\xab_NEWLINE_\xc2\xbbSpo\xc5\xa1tljivo se priklanjam A. C. Bhaktivedanti Svamiju Prabhupadi, ki je zelo drag Gospodu Kri\xc5\xa1ni, saj je poiskal zavetje Njegovih lotosovih stopal. Spo\xc5\xa1tljivo se priklanjam tebi, o duhovni u\xc4\x8ditelj, sluga Sarasvatija Gosvamija. Ljubeznivo oznanja\xc5\xa1 sporo\xc4\x8dilo Gospoda Caitanye in odre\xc5\xa1uje\xc5\xa1 zahodne de\xc5\xbeele, kjer vladata filozofiji impersonalizma in praznine.\xc2\xab \xc2\xbb namo maha-vadanyaya\xc2\xab \xc2\xbb krsna-prema-pradaya te\xc2\xab_NEWLINE_\xc2\xbbkrsnaya krsna-caitanya\xc2\xab_NEWLINE_\xc2\xbbnamne gaura-tvise namah\xc2\xab_NEWLINE_\xc2\xbbSpo\xc5\xa1tljivo se priklanjam Vsevi\xc5\xa1njemu Gospodu \xc5\xa0ri Kri\xc5\xa1ni Caitanyi, ki je velikodu\xc5\xa1nej\xc5\xa1i od vseh drugih Gospodovih inkarnacij in celo od samega Kri\xc5\xa1ne, saj zastonj deli tisto, \xc4\x8desar ni doslej ponudil \xc5\xa1e nih\xc4\x8de \xe2\x80\x94 \xc4\x8disto ljubezen do Kri\xc5\xa1ne.\xc2\xab_NEWLINE_\xc2\xbbnamo brahmanya-devaya\xc2\xab_NEWLINE_\xc2\xbbgo-brahmana-hitaya ca\xc2\xab \xc2\xbb jagad-dhitaya krsnaya\xc2\xab_NEWLINE_\xc2\xbbgovindaya namo namah\xc2\xab_NEWLINE_\xc2\xbbSpo\xc5\xa1tljivo se priklanjam Gospodu Kri\xc5\xa1ni, \xc4\x8da\xc5\xa1\xc4\x8denemu Bo\xc5\xbeanstvu vseh pobo\xc5\xbenih ljudi ter dobrotniku krav, brahman in vsega sveta. Znova in znova se spo\xc5\xa1tljivo priklanjam Vsevi\xc5\xa1njemu Gospodu, ki je znan po imenih Kri\xc5\xa1na in Govinda.\xc2\xab_NEWLINE_Ko izgovorimo molitve, po\xc4\x8dakamo, da Gospod deset do petnajst minut u\xc5\xbeiva v hrani._NEWLINE_\xc4\x8ceprav je zdaj vsa pripravljena hrana darovana Kri\xc5\xa1ni, pa ima prasadam s kro\xc5\xbenika Gospoda Kri\xc5\xa1ne posebno vrednost in se imenuje maha-prasadam. Vsakdo naj skupaj z ostalim prasadamom dobi nekaj maha-prasadama. Kri\xc5\xa1ne cenijo prasadam kot duhovno hrano in u\xc5\xbeivajo v njem.'